Germania respinge propunerea SUA de a renunța la brevetele vaccinului anti-COVID.
Guvernul german a anunțat joi seară că sprijină aprovizionarea cu vaccinuri împotriva coronavirus la nivel mondial, dar că "protecția proprietății intelectuale este o sursă de inovare și trebuie să rămână așa și în viitor". Anunțul a venit după ce SUA au propus ca producătorii de vaccin să renunțe la drepturile intelectuale pentru ca țările în curs de dezvoltare să poată produce serul. Uniunea Europeană a anunțat că susține inițiativa SUA.
Guvernul federal german a respins apelurile SUA de renunțare la brevete pentru vaccinurile împotriva COVID-19, a declarat joi o purtătoare de cuvânt a guvernului, potrivit Deutsche Welle."Sugestia SUA de ridicare a protecției brevetelor pentru vaccinurile COVID-19 are implicații semnificative pentru producția de vaccinuri în ansamblu. Protecția proprietății intelectuale este o sursă de inovare și trebuie să rămână astfel și în viitor", a declarat purtătoarea de cuvânt într-un comunicat.Capacitatea de producție și controlul calității sunt principalele impedimente în calea extinderii accesului la vaccinuri – nu drepturile de proprietate intelectuală, a precizat guvernul condus de Angela Merkel.Potrivit sursei citate, Berlinul sprijină inițiativa COVAX (COVID-19 Vaccines Global Access), care are ca scop asigurarea accesului la vaccinuri pentru cât mai multe persoane din lume. De asemenea, a menționat că discuțiile în cadrul Organizației Mondiale a Comerțului (OMC) sunt în curs de desfășurare.Răspunsul Berlinului a venit după ce președintele american Joe Biden a cerut miercuri o derogare temporară de brevet pentru vaccinurile COVID-19 ca o modalitate de a facilita accesul la vaccinuri.Albert Bourla, directorul general al producătorului de vaccinuri Pfizer, a declarat că firma sa nu este "deloc" în favoarea derogărilor.Președinta Comisiei Europene, Ursula von der Leyen, a declarat că ar fi deschisă la discuții pe această temă.